අවුරුදු සමයේ පාරිභෝගිකයන් මිලදී ගන්නා ආහාර ද්‍රව්‍ය පිළිබඳ කල්පනාකාරීව හා විමසිලිමත් වෙමින් මිලදී ගන්නා ලෙස ශ්‍රී ලංකා මහජන සෞඛ්‍ය පරීක්ෂකවරුන්ගේ සංගමය මහජනතාවගෙන් ඉල්ලීමක් කරයි.උත්සව සමය එළැඹීමත් සමඟ තම සංගමයේ නිලධාරින් රට පුරා ආහාර ද්‍රව්‍ය පරීක්ෂා කරමින් වැටලීම් සිදු කරන බවත් පසුගිය දින කිහිපයේදී සිදුකළ වැටලීම්වලදී කල් ඉකුත් වූ හා ප්‍රමිතියෙන් තොර ආහාර අලෙවි කළ පුද්ගලයන්ට විරුද්ධව කටයුතු කළ බවත් එම සංගමයේ ලේකම් සෙනරත් බණ්ඩාර මහතා පවසයි.මේ දිනවලදී පාරිභෝගිකයන් විසින් ආහාර ද්‍රව්‍ය වැඩිපුර මිලදී ගැනීම් සිදු කරන අතර එහිදී නිෂ්පාදිත දිනය, කල් ඉකුත් වන දිනය, එහි ප්‍රමිතිය යනාදිය පිළිබඳ විමසිල්ලක් නොදක්වා මිලදී ගැනීම් සිදු කරන බව ද ඒ මහතා පෙන්වා දෙයි.ඇතැම් ආහාර ද්‍රව්‍යවල ලේබල් ඉවත් කර හෝ වෙනස් කර පාරිභෝගිකයන්ට ආහාර අලෙවි කරන බවට ද තොරතුරු ලැබී ඇත.